
	诪转谞讬' 讛讻诇 讞讬讬讘讬谉 讘专讗讬讬讛 讞讜抓 诪讞专砖 砖讜讟讛 讜拽讟谉 讜讟讜诪讟讜诐 讜讗谞讚专讜讙讬谞讜住 讜谞砖讬诐 讜注讘讚讬诐 砖讗讬谞诐 诪砖讜讞专专讬诐 讛讞讬讙专 讜讛住讜诪讗 讜讛讞讜诇讛 讜讛讝拽谉 讜诪讬 砖讗讬谞讜 讬讻讜诇 诇注诇讜转 讘专讙诇讬讜 讗讬讝讛讜 拽讟谉 讻诇 砖讗讬谞讜 讬讻讜诇 诇专讻讜讘 注诇 讻转驻讬讜 砖诇 讗讘讬讜 讜诇注诇讜转 诪讬专讜砖诇讬诐 诇讛专 讛讘讬转 讚讘专讬 讘讬转 砖诪讗讬 讜讘讬转 讛诇诇 讗讜诪专讬诐 讻诇 砖讗讬谞讜 讬讻讜诇 诇讗讞讜讝 讘讬讚讜 砖诇 讗讘讬讜 讜诇注诇讜转 诪讬专讜砖诇讬诐 诇讛专 讛讘讬转 砖谞讗诪专 {砖诪讜转 讻讙-讬讚} 砖诇砖 专讙诇讬诐 讘讬转 砖诪讗讬 讗讜诪专讬诐 讛专讗讬讬讛 砖转讬 讻住祝 讜讛讞讙讬讙讛 诪注讛 讻住祝 讜讘讬转 讛诇诇 讗讜诪专讬诐 讛专讗讬讬讛 诪注讛 讻住祝 讜讛讞讙讬讙讛 砖转讬 讻住祝:


	讙诪' 讛讻诇 诇讗转讜讬讬 诪讗讬 诇讗转讜讬讬 诪讬 砖讞爪讬讜 注讘讚 讜讞爪讬讜 讘谉 讞讜专讬谉 讜诇专讘讬谞讗 讚讗诪专 诪讬 砖讞爪讬讜 注讘讚 讜讞爪讬讜 讘谉 讞讜专讬谉 驻讟讜专 诪谉 讛专讗讬讬讛 讛讻诇 诇讗转讜讬讬 诪讗讬 诇讗转讜讬讬 讞讬讙专 讘讬讜诐 专讗砖讜谉 讜谞转驻砖讟 讘讬讜诐 砖谞讬 讛谞讬讞讗 诇诪''讚 讻讜诇谉 转砖诇讜诪讬谉 讝讛 诇讝讛 讗诇讗 诇诪讗谉 讚讗诪专 讻讜诇谉 转砖诇讜诪讬谉 讚专讗砖讜谉 讛讻诇 诇讗转讜讬讬 诪讗讬 诇讗转讜讬讬 住讜诪讗 讘讗讞转 诪注讬谞讬讜 讜讚诇讗 讻讬 讛讗讬 转谞讗 讚转谞讬讗 讬讜讞谞谉 讘谉 讚讛讘讗讬 讗讜诪专 诪砖讜诐 专' 讬讛讜讚讛 住讜诪讗 讘讗讞转 诪注讬谞讬讜 驻讟讜专 诪谉 讛专讗讬讬讛 砖谞讗诪专 {砖诪讜转 讻讙-讬讝} 讬专讗讛 讬专讗讛 讻讚专讱 砖讘讗 诇专讗讜转 讻讱 讘讗 诇讬专讗讜转 诪讛 诇专讗讜转 讘砖转讬 注讬谞讬讜 讗祝 诇讬专讗讜转 讘砖转讬 注讬谞讬讜 讜讗讬讘注讬转 讗讬诪讗 诇注讜诇诐 讻讚讗诪专讬 诪注讬拽专讗 讜讚拽讗 拽砖讬讗 诇讱 讛讗 讚专讘讬谞讗 诇讗 拽砖讬讗 讻讗谉 讻诪砖谞讛 专讗砖讜谞讛 讻讗谉 讻诪砖谞讛 讗讞专讜谞讛 讚转谞谉 诪讬 砖讞爪讬讜 注讘讚 讜讞爪讬讜 讘谉 讞讜专讬谉 注讜讘讚 讗转 专讘讜 讬讜诐 讗讞讚 讜讗转 注爪诪讜 讬讜诐 讗讞讚 讚讘专讬 讘讬转 讛诇诇 讗诪专讜 诇讛诐 讘讬转 砖诪讗讬





专砖"讬





	诪转谞讬' 讛讻诇 讞讬讬讘讬谉 讘专讗讬讬讛. 讘诪爪讜转 专讗讬讬转 讻诇 讝讻讜专讱 (砖诪讜转 讻讙) 砖爪专讬讻讬诐 诇讛转专讗讜转 讘注讝专讛 讘专讙诇: 讞讜抓 诪讞专砖 砖讜讟讛 讜拽讟谉. 讚诇讗讜 讘谞讬 讚注讛 谞讬谞讛讜 讜驻讟讜专讬谉 诪诪爪讜转: 讛讞讬讙专 讜讛住讜诪讗. 讻讜诇讛 讬诇讬祝 诪拽专讗讬 讘讙诪专讗: 讜诪讬 砖讗讬谞讜 讬讻讜诇 诇注诇讜转 讘专讙诇讬讜. 诪讬专讜砖诇讬诐 诇注讝专讛 讜讘讙诪专讗 诪驻专砖 诇讛讜: 讗讬 讝讛讜 拽讟谉 讻讜'. 讗讘诇 诪讻讗谉 讜讗讬诇讱 讗祝 注诇 驻讬 砖讗讬谞讜 讞讬讬讘 诪谉 讛转讜专讛 讛讟讬诇讜 讞讻诪讬诐 注诇 讗讘讬讜 讜注诇 讗诪讜 诇讞谞讻讜 讘诪爪讜转: 砖诇砖 专讙诇讬诐. 讛专讗讜讬 诇注诇讜转 讘专讙诇讬讜 讞讬讬讘 讛讻转讜讘 讜讻讬讜谉 讚讙讚讜诇 驻讟讜专 诪谉 讛转讜专讛 拽讟谉 诇讗讜 讘专 讞讬谞讜讱 讛讜讗: 讘''砖 讗讜诪专讬诐 讛专讗讬讬讛 砖转讬 讻住祝. 讙讚讜诇 讛讘讗 诇讛讬专讗讜转 爪专讬讱 诇讛讘讬讗 注讜诇讛 讜讗讬谞讛 驻讞讜转讛 诪砖转讬 讻住祝 砖转讬 诪注讜转 讻住祝 砖讛谉 砖诇讬砖 讚讬谞专 砖谞讗诪专 讜诇讗 讬专讗讜 驻谞讬 专讬拽诐 (砖诐) 讜讬诇讬祝 讘讙诪专讗 砖爪专讬讱 诇讛讘讬讗 注讜诇讛 讗注''驻 砖诇讗 谞转谞讛 讘讜 转讜专讛 砖讬注讜专 讞讻诪讬诐 谞转谞讜 砖讬注讜专: 讜讛讞讙讬讙讛. 砖诇诪讬 讞讙讬讙讛 讞讬讬讘讬谉 讛讬讞讬讚讬诐 诇讛讘讬讗 讘专讙诇 讚讬诇驻讬谞谉 诇讛 讘砖诇讛讬 驻讬专拽讬谉 (讚祝 讟.) 诪讜讞讙讜转诐 讗讜转讜 讞讙 诇讛': 讙诪' 讜诇专讘讬谞讗 讚讗诪专 讻讜'. 诇拽诪谉 讗诪专讬谞谉 讘驻讬专拽讬谉 (讚祝 讚.): 讛谞讬讞讗 诇诪讗谉 讚讗诪专 讻讜'. 诇拽诪谉 讗诪专讬谞谉 讘驻讬专拽讬谉 (讚祝 讟.) 砖讬砖 诇拽专讘谞讜转 讛讞讙 转砖诇讜诪讬 讻诇 讝' 讜讗讬驻诇讬讙讜 讘讛 讗诪讜专讗讬 讗讬讻讗 诇诪讗谉 讚讗诪专 转砖诇讜诪讬谉 讝讛 诇讝讛 讜讗讬讻讗 诇诪讗谉 讚讗诪专 转砖诇讜诪讬谉 讚专讗砖讜谉 讛谉 讜讗诪专讬谞谉 诪讗讬 讘讬谞讬讬讛讜 讞讬讙专 讘讬讜诐 专讗砖讜谉 讜谞转驻砖讟 讘讬讜诐 砖谞讬 讗讬讻讗 讘讬谞讬讬讛讜 诪讗谉 讚讗诪专 讻讜诇谉 转砖诇讜诪讬谉 诇专讗砖讜谉 诪讬 砖诪讞讜讬讘 讘专讗砖讜谉 讜诇讗 讛讘讬讗 讬讘讬讗 讘讗讞讚 诪砖讗专 讛讬诪讬诐 讜诪讬 砖讗讬谞讜 诪讞讜讬讘 讗讬谞讜 爪专讬讱 转砖诇讜诪讬谉 讜诪讗谉 讚讗诪专 转砖诇讜诪讬谉 讝讛 诇讝讛 拽住讘专 讛讞讜讘讛 诪讜讟诇转 注诇 讻诇 讗讞讚 诪谉 砖讗专 讛讬诪讬诐 讜诇讗 注诇 讛专讗砖讜谉 诇讘讚讜 讛诇讻讱 讗祝 诪讬 砖驻讟讜专 讘专讗砖讜谉 讜谞专讗讛 讘砖谞讬 讞讬讬讘 诇讛讘讬讗 讜讗诐 诇讗 讬讘讬讗 讘讜 讘讬讜诐 讬讘讬讗 诇诪讞专: 讬专讗讛 讬专讗讛. [讬专讗讛] 讻转讬讘 讜拽专讬谞谉 讬专讗讛 讬专讗讛 讻诇 讝讻讜专讱 讗转 驻谞讬 讛讗讚讜谉 讚诪砖诪注 砖讛讗讚诐 专讜讗讛 讗转 讛砖讻讬谞讛 讬专讗讛 讻诇 讝讻讜专讱 讗转 驻谞讬 讛讗讚讜谉 诪砖诪注 砖讛讗讚讜谉 讘讗 诇专讗讜转讱 讛拽讬砖 讛讻转讜讘 专讗讬讬转讱 诇专讗讬讬转讜: 讻讚专讱 砖讘讗 诇专讗讜转讱. 讻讱 讛讜讗 讘讗 诇讬专讗讜转 诪诪讱: 诪讛 诇专讗讜转讱. 讘砖转讬 注讬谞讬讜: 讗祝. 讻讗谉 诇讬专讗讜转 诪谉 讛讗讚诐 讘砖转讬 注讬谞讬讜 砖诇 讗讚诐: 诪砖谞讛 专讗砖讜谞讛. 拽讜讚诐 砖讞讝专讜 讘''讛 诇讛讜专讜转 讻讚讘专讬 讘''砖 住讬驻讗 讚诪转谞讬' 讚拽转谞讬 讞讜抓 诪谉 讛注讘讚讬诐 砖讗讬谞谉 诪砖讜讞专专讬诐 讚讗讜拽诪讗 专讘讬谞讗 讘诪讬 砖讞爪讬讜 注讘讚 讜讞爪讬讜 讘谉 讞讜专讬谉 讚驻讟讜专 谞砖谞讬转 拽讜讚诐 砖讞讝专讜 讘''讛 讗讘诇 诇讗讞专 砖讛讜讚讜 诇讘''砖 砖讬砖 注诇 讘''讚 诇讻讜祝 讗转 讗讚讜谞讜 诇砖讞专专讜 讜讛讜讛 诇讬讛 讻讗诇讜 诪砖讜讞专专 讻讘专 讜讞讬讬讘 讜诪砖谞讛 砖谞砖谞讬转 诇讗 讝讝讛 诪诪拽讜诪讛:





转讜住驻讜转





	诪转谞讬' 讛讻诇 讞讬讬讘讬谉 讘专讗讬讬讛. 驻讬专砖 专砖''讬 讘诪爪讜转 讬专讗讛 讻诇 讝讻讜专讱 讜讛拽砖讛 讛专''专 讗诇讞谞谉 讚讛讗 转谞讬 讘住诪讜讱 讘''砖 讗讜诪专讬诐 讛专讗讬讬讛 砖转讬 讻住祝 诪砖诪注 讚讘拽专讘谉 诪讬讬专讬 讜转讜 转谞讬讗 讘讙诪专讗 讛注专诇 讜讟诪讗 驻讟讜专讬谉 诪谉 讛专讗讬讬讛 讘砖诇诪讗 讟诪讗 讚讻转讬讘 (讚讘专讬诐 讬讘) 讜讘讗转 砖诪讛 讻诇 砖讬砖谞讜 讘讘讬讗讛 砖讬砖谞讜 讘讛讘讗讛 讜注讜讚 讗诪专讬谞谉 讘讬专讜砖诇诪讬 专讬砖 诪讻讬诇转讬谉 讘讚''讗 讘专讗讬讬转 拽专讘谉 讗讘诇 讘专讗讬讬转 驻谞讬诐 讘注讝专讛 讛讻诇 讞讬讬讘讬谉 讻诪讜 讘讛拽讛诇 讛讗谞砖讬诐 讜讛谞砖讬诐 讜讛讟祝 讜转讜 转谞讬讗 讘讙诪专讗 专讘讬 讬讜住讬 讗讜诪专 砖诇砖 诪爪讜转 谞爪讟讜讜 讬砖专讗诇 讘注诇讬讬转谉 诇专讙诇 专讗讬讬讛 讜砖诪讞讛 讜讞讙讬讙讛 讬砖 讘专讗讬讬讛 砖讗讬谉 讘砖转讬讛谉 砖讛专讗讬讬讛 讻讜诇讛 讻诇讬诇 诪砖诪注 讚住转诐 专讗讬讬讛 讘拽专讘谉 诪讬讬专讬 注''讻 谞专讗讛 诇专''转 讚诪转谞讬' 诪讬讬专讬 讘拽专讘谉 讜讘注讝专讛 讜专砖''讬 讚谞拽讟 讘专讗讬讬转 驻谞讬诐 讘注讝专讛 谞拽讟 讞讚讗 讚诪砖诪注 转专讬 讜诇驻讟讜专讗 讚讻讜诇讛讜 讗转讗 讚讗祝 讘专讗讬讬转 驻谞讬诐 讘注讝专讛 驻讟讬专讬 讜讻诇 砖讻谉 讘专讗讬讬转 驻谞讬诐 讘拽专讘谉 讜讙诐 讬砖 诇讬讬砖讘 讚诪转谞讬' 诪砖诪注 诇讬讛 讚讘专讗讬讬转 驻谞讬诐 谞诪讬 讗讬讬专讬 讚拽转谞讬 讘住诪讜讱 讗讬讝讛讜 拽讟谉 讻诇 砖讗讬谉 讬讻讜诇 诇讬诇讱 讻讜' 诪砖诪注 讚讘拽讟谉 讚讗讬讬专讬 讘讬讛 拽讗诪专 讗诇诪讗 讘专讗讬讬转 驻谞讬诐 讘注讝专讛 讗讬讬专讬 砖讗讬谞讜 讬讻讜诇 诇讬诇讱 诇砖诐 讜诪讬讛讜 砖讬讟转 讛讬专讜砖诇诪讬 诇讗 讬转讻谉 诇驻讬 砖讬讟转 砖诪注转转讗 砖诇谞讜 诪驻谞讬 讚讘专讬诐 讛专讘讛 讚讛转诐 讬诇讬祝 诪讛拽讛诇 诇讞讬讜讘 讜讗谞谉 诇讗 讬诇驻讬谞谉 诪讬谞讬讛 专拽 诇驻讟讜专 讚讞专砖 讜讗注''讙 讚讗诪专讬谞谉 诇拽诪谉 住''讚 讗诪讬谞讗 谞讬诇祝 专讗讬讛 专讗讬讛 诪讛拽讛诇 诪讛 诇讛诇谉 谞砖讬诐 讞讬讬讘讜转 讻讜' 诪''诪 诪讛转诐 砖诪注讬谞谉 讚诇驻讬 讛讗诪转 讚诇讗 讬诇驻讬谞谉 诪讛拽讛诇 诇讞讬讜讘 讜注讜讚 讛讬讻讬 诪讞讬讬讘讬谞谉 谞砖讬诐 讘专讗讬讬转 驻谞讬诐 讘注讝专讛 诪专讗讬讬讛 讚讛拽讛诇 讚讛讗 讜诇讗 讬专讗讜 讛讜讗 讚诪讜拽诪讬谞谉 诇拽诪谉 讘专讗讬讬转 驻谞讬诐 诇拽专讘谉 讜诪诪注讟讬谞谉 谞砖讬诐 诪讝讻讜专讱 讜注讜讚 拽砖讬讗 诇讬讛 讚讗诪专讬谞谉 诇拽诪谉 (讚祝 讜.) 诪讗谉 讗讬讬转讬' 讗诪讜 讚诪讞讬讬讘' 讘砖诪讞讛 讗讬讬转讬讛 讜诇讗 拽讗诪专 讚诪讞讬讬讘讗 讘专讗讬讬转 注讝专讛 诪砖诪注 讚驻讟讜专讛 讜注讜讚 讘讙诪专讗 讚拽讗诪专 砖驻讟讜专讛 诪专讗讬讬讛 讜讞讬讬讘转 讘砖诪讞讛 诇驻讬 砖讬讟转 讛讬专讜砖诇诪讬 讛讜讛 诪爪讬 诇诪讬诪专 砖讞讬讬讘转 讘专讗讬讬转 注讝专讛 讗诇讗 讜讚讗讬 讻讜诇讬 砖诪注转讬谉 诪讜讻讞 讚驻讟讬专讬 讘讻讜诇讬 专讗讬讬讛 讻讚驻专讬砖讬转: 讞讜抓 诪讞专砖 砖讜讟讛 讜拽讟谉. 讗讬谉 诇诪讚讬谉 诪谉 讛讻诇诇讜转 讗驻讬诇讜 讘诪拽讜诐 砖谞讗诪专 讘讜 讞讜抓 讻讚讗诪专讬谞谉 讘专讬砖 讘讻诇 诪注专讘讬谉 (注讬专讜讘讬谉 讚祝 讻讝.) 讚讛讗 转谞讗 讜砖讬讬专 诪拽诪抓 讜讘讜专住讬 讜诪讬 砖讗讬谉 诇讜 拽专拽注 讜诪讬讛讜 讗讬 诪砖讜诐 讛谞讬 诇讗讜 砖讬讜专讗 讛讜讛 讚驻住讜诇 讚讙讜驻讗 拽讞砖讬讘 诇讗驻讜拽讬 讛谞讬 讚驻住讜诇谉 诪讞诪转 讚讘专 讗讞专 讛讜讗 诪砖讜诐 讗讜诪谞讜转讜 讜讻讬 转讬诪讗 讛讗 讗讬讻讗 讞专砖 讘讗讝谞讜 讗讞转 讜讞讬讙专 讘专讙诇讜 讗讞转 讜讘注诇讬 拽讘讬谉 讻诇 讛谞讬 诪讻诇诇讗 讗转讬讬谉 讜讟诪讗 驻砖讬讟讗 诇讬讛 诇驻讬 砖讗讬谞讜 讘讘讬讗讛 讗讬谞讜 讘讛讘讗讛 讜注专诇 诪专讘讬谞谉 讘讙诪专讗 讻讬 讟诪讗 讜讗诇讬讘讗 讚专讘讬 注拽讬讘讗 讗讘诇 讻诇 讛谞讬 讚诪转谞讬' 专讘讜转讗 讗砖诪注讬谞谉 讚讘注讬谞谉 诪注讜讟讗 诪拽专讗: 讗讬讝讛讜 拽讟谉 讻诇 砖讗讬谞讜 讬讻讜诇 诇专讻讜讘. 诪砖诐 讜讛诇讗讛 讛讜讛 诇讬讛 讛讙讬注 诇讞讬谞讜讱 讜诪讚专讘谞谉 讛讜讗 讚诪讞讜讬讘 讜爪专讬讱 诇讛讘讬讗 拽专讘谞讜转讬讜 谞讚讘讛 讜诇诪''讚 (讘讬爪讛 讬讟.) 讗讬谉 拽专讬讘讬谉 讘讬讜''讟 讗讬谉 拽专讬讘讬谉 注讚 诇诪讞专 讘讞讜诇 讛诪讜注讚 讗讱 拽砖讛 诇诪讜专讬 诇诪''讚 转砖诇讜诪讬谉 讚专讗砖讜谉 谞讬谞讛讜 讻讬讜谉 讚诇讗 诪爪讬 拽专讬讘 讘专讗砖讜谉 诇讗 拽专讘讬 转讜 讻讚讗诪专讬谞谉 诇拽诪谉 (讚祝 讟.) 讙讘讬 讞讬讙专 砖谞转驻砖讟 讘砖谞讬 讜讬''诇 讚讛转诐 讙讘专讗 诇讗 讞讝讬 讛诇讻讱 讻讬讜谉 讚诇讗 讞讝讬 讘专讗砖讜谞讛 诇讗 讞讝讬 讘砖谞讬 讗讘诇 讛讻讗 讻诇 讞讬讜讘 砖讬砖 讘砖谞讬 讬砖谞讜 讘专讗砖讜谞讛 讗诇讗 诪砖讜诐 砖讗讬谞讜 讛讬讜诐 专讗讜讬 注讻砖讬讜 讜讚讜诪讛 诇讜 诪爪讬谞讜 讘驻住讞讬诐 讘驻专拽 讗诇讜 讚讘专讬诐 (讚祝 注: 讜砖诐) 讙讘讬 讞讙讬讙讛 驻注诪讬诐 讜' 驻注诪讬诐 讝' 讞诇 讬讜''讟 讛专讗砖讜谉 诇讛讬讜转 讘砖讘转 拽专讘 讘砖砖讛 讗诇诪讗 讗注''讙 讚诇讗 拽专讘 讘专讗砖讜谉 拽专讘 讘砖谞讬 讻讬讜谉 讚诪讞诪转 讬讜诐 讛讜讗 讚讗转讬 讻讚驻专讬砖讬转 讜诇讬讻讗 诇诪讬诪专 讚诇诪''讚 讚谞讚专讬诐 讜谞讚讘讜转 讗讬谞谉 拽专讬讘讬谉 讘讬讜''讟 讚专讘谞谉 讛讜讗 讜讛讻讗 讚专讘谞谉 转拽讬谞讜 诇讛 砖讬讜讻诇 诇讛讘讬讗 讗祝 讘讬讜''讟 讚讛讗 讘驻''拽 讚讘讬爪讛 (讚祝 讬讘. 讜砖诐) 诪砖诪注 讚诪讚讗讜专讬讬转讗 讛讜讗 讚讛讗 砖转讬 讛诇讞诐 (讜诇讞诐 讛驻谞讬诐) 诇讗 讚讞讜 讬讜''讟 讜讻讬 转讬诪讗 诪''诪 讻讬 诪讬讬转讬 诇讛诐 谞讚讘讛 讛讬讻讬 住诪讬讱 注诇讛 讚拽讟谉 讗讬谞讜 住讜诪讱 讻讚讗讬转讗 讘诪谞讞讜转 讘驻专拽 砖转讬 诪讚讜转 (讚祝 爪讙.) 讜讬''诇 讗注''讙 讚诇讗 住诪讬讱 注诇讬讛 诪''诪 讚诪讬讗 诇讞讬谞讜讱 讘谞讜 讜专砖''讬 驻讬专砖 讚讗讬讝讛讜 拽讟谉 诇讗 拽讗讬 诇专讗讬讬讛 讘专讗讬讬转 拽专讘谉 专拽 诇专讗讬讬转 驻谞讬诐 讘注讝专讛: 讛讻诇 诇讗转讜讬讬 诪讗讬 诇讗转讜讬讬 诪讬 砖讞爪讬讜 注讘讚 讜讻讜'. 讜讗诇讬讘讗 讚诪砖谞讛 讗讞专讜谞讛 讗注''讙 讚诪转谞讬转讬谉 拽讗诪专 讗讬驻讻讗 讻讚讚讬讬拽 讘讙诪专讗 (讚祝 讚.) 诪诇砖讜谉 砖讗讬谞谉 诪砖讜讞专专讬诐 讚讞爪讬 注讘讚 驻讟讜专 诪''诪 诪转专抓 专讬砖讗 诇讞讬讜讘 诇驻讬 诪讛 讚住讘讬专讗 诇讬讛 讛砖转讗 讜讗讚讬讜拽讗 诇讗 讞砖 讗诇讬砖谞讗 讚注讘讚讬诐 砖讗讬谞谉 诪砖讜讞专专讬诐: 转砖诇讜诪讬谉 讚专讗砖讜谉. 讜讗注''讙 讚讙讘讬 讞讙讬讙讛 讛讜讗 讚讻转讬讘 转砖诇讜诪讬谉 诪''诪 讬诇驻讬谞谉 专讗讬讬讛 诪讬谞讬讛 讻讜诇谉 转砖诇讜诪讬谉 讚专讗砖讜谉 讜讛讻讗 讙讘专讗 诇讗 讞讝讬 讛讜讗 讜讻讬讜谉 讚诇讗 讞讝讬 讘专讗砖讜谉 诇讗 讞讝讬 讘砖谞讬 讜诇讗 讛讜讛 诪爪讬 诇诪讬诪专 讞讬讙专 讘砖注讛 专讗砖讜谞讛 讜谞转驻砖讟 讘砖谞讬讛 讚讛讗 驻砖讬讟讗 讛讜讗: 讬专讗讛 讬专讗讛 讻讚专讱 砖讘讗 诇专讗讜转. 驻专砖''讬 讻讚专讱 砖讘讗 讛拽讘''讛 诇专讗讜转讱 讚讛讬讬谞讜 讘砖转讬 注讬谞讬讜 讗祝 讗转讛 讘讗 诇专讗讜转讜 讘砖转讬 注讬谞讬讱 讜诇讗 讬转讻谉 诇专''转 讚讛讗 诇讗 砖讬讬讱 讘讬讗讛 讙讘讬 砖讻讬谞讛 砖讘讻诇 诪拽讜诐 讛讜讗 讜注讜讚 讚讚专讬砖 诪住讜专转 拽讜讚诐 讗讚专讘讛 讛讬讜 诇谞讜 诇讚专讜砖 讛诪拽专讗 拽讜讚诐 注''讻 讙专讬住 专''转 讬专讗讛 讬专讗讛 诪讛 诇专讗讜转 讘砖转讬 注讬谞讬讜 砖讗讚诐 讘讗 诇讛转专讗讜转 诇驻谞讬 讛诪拽讜诐 讘砖转讬 注讬谞讬讜 砖诇 诪拽讜诐 讗祝 讛讗讚诐 讘讗 诇专讗讜转 讛诪拽讜诐 讘砖转讬 注讬谞讬讜 讜诇讗 讚诪讬 诇注讜讘讚 讜注讘讚 (驻住讞讬诐 讚祝 讻讜:) 讚讚专砖讬谞讛讜 转专讜讬讬讛讜 诪拽专讗 讜诪住讜专转 讚讛讻讗 讻讬 讛讚讚讬 谞讬谞讛讜 讗讘诇 讛转诐 讻诇 讞讚讗 讞诇讜拽 诪讞讘专讬讛:





专讘讬谞讜 讞谞谞讗诇

讛讻诇 讞讬讬讘讬谉 讘专讗讬讬讛 讞讜抓 诪讞专砖 砖讜讟讛 讜拽讟谉 讻讜'. 讗转讬谞谉 诇讗讜拽讜诪讛 诇诪转谞讬' 讛讻诇 讞讬讬讘讬谉 讛讻诇 诇讗转讜讬讬 诪讗讬 诪讬 砖讞爪讬讜 注讘讚 讜讞爪讬讜 讘谉 讞讜专讬谉 砖讞讬讬讘 讘专讗讬讛. 讜讚讞讬谞谉 讜诇专讘讬谞讗 讚驻讜讟专 讘讛讗讬 诪讗讬 讜诪讜拽讬诐 诇讛 讛讻诇 诇讗转讜讬讬 诪讬 砖讛讬讛 讞讬讙专 讘讬讜诐 专讗砖讜谉 讜诇讗 讛讬讛 讬讻讜诇 诇注诇讜转 讘讛专 讛讘讬转 砖驻讟讜专 讜讗诐 谞转驻砖讟 讻诇讜诪专 谞转专驻讗 讘讬讜诐 砖谞讬 讞讬讬讘.





讛诪讗讬专讬

讛拽讚诪讛





讗诪专 诪谞讞诐 讘谉 砖诇诪讛 诇讘讬转 诪讗讬专 讬"讗 讝讗转 讛诪住讻转讗 专"诇 诪住讻转 讞讙讬讙讛 讛讬讗 诪住讚专 诪讜注讚 讜讛讜专讙诇谞讜 讘诇诪讜讚讛 讗讞专 诪住讻转 诪讙诇讛 诇住讘讛 讗砖专 讝讻专谞讜 讘驻转讬讞转 讛讞讘讜专 讜讛讬讗 讻讜诇诇转 讙' 驻专拽讬诐 讜住讚专诐 诇驻讬 砖讟转谞讜 讗' 讛讻诇 讞讬讬讘讬诐 讘专讗讬讛 讘' 讗讬谉 讚讜专砖讬谉 讙' 讞诪专 讘拽讚砖 讜讗诪谞诐 注谞讬谉 讛诪住讻转讗 讘讻诇诇讛 讬转讘讗专讜 诇谞讜 诪诪谞讛 砖谞讬 注谞讬谞讬诐 讻诇诇讬讬诐 讛专讗砖讜谉 诇讘讗专 讘讜 注谞讬谞讬 讙' 拽专讘谞讜转 砖谞爪讟讜讜 讬砖专讗诇 诇讛拽专讬讘 讘讻诇 专讙诇 讜专讙诇 诪砖诇砖讛 专讙诇讬诐 注讜诇转 专讗讬讛 讜砖诇诪讬 讞讙讬讙讛 讜砖诇诪讬 砖诪讞讛 讻诪讜 砖讬转讘讗专 注谞讬谞诐 讘讝讗转 讛诪住讻转讗 讜讛砖谞讬 诇讘讗专 讘讜 注谞讬谞讬 讟讛专讜转 讜讟诪讗讜转 讻驻讬 砖爪专讬讱 诇讬讚讬注转 注谞讬谞讬讛诐 诇注谞讬谉 诪注砖专 讜转专讜诪讛 讜拽讚砖 讜谞转讙诇讙诇 注谞讬谉 讝讛 讘讻讗谉 诪转讜讱 砖讛讬讜 爪专讬讻讬诐 诇讟讛专 讘专讙诇 诪驻谞讬 拽专讘谞讜转讬讛诐 讛讞诇拽 讛专讗砖讜谉 讗诪谞诐 讬转讘讗专 讘驻专拽 讛专讗砖讜谉 讜讘拽爪转 讛驻专拽 讛砖谞讬 讜讛讞诇拽 讛砖谞讬 讬转讘讗专 讘住讜祝 讛驻专拽 讛砖谞讬 讜讘驻专拽 讛砖诇讬砖讬 讜讝讛讜 讘讬讗讜专 注谞讬谉 讛诪住讻转讗 讜讬住讜讚讛 讚专讱 讻诇诇 讜讛驻专拽 讛专讗砖讜谉 诪诪谞讜 讗诪谞诐 讬砖转讚诇 诇讘讗专 注谞讬谞讬 讛讞诇拽 讛专讗砖讜谉 讻诪讜 砖讘讬讗专谞讜 讜专讜讘讜 讬住讜讘 注诇 讚' 注谞讬谞讬诐 讛专讗砖讜谉 诇讘讗专 诪讬 讛讜讗 讛讞讬讬讘 讘讗诇讜 讛拽专讘谞讜转 讗讜 讘诪拽爪转诐 讜诪讬 讛讜讗 讛驻讟讜专 诪讛诐 讛砖谞讬 诇讘讗专 讘讜 砖讬注讜专 注专讱 讛拽专讘谞讜转 讜诪诪讛 讛讜讗 爪专讬讱 诇讛讘讬讗诐 讗诐 诪谉 讛注讜祝 讗讜 诪谉 讛讘讛诪讛 讜讻谉 讗诐 爪专讬讱 诇讛讘讬讗诐 诪谉 讛讞讜诇讬谉 讗讜 讗诐 讬讻讜诇 诇驻讟讜专 注爪诪讜 讘诪注砖专讜转 砖诇讜 讗讜 讘谞讚专讬诐 讜讘谞讚讘讜转 砖诇讜 讛砖诇讬砖讬 诇讘讗专 讘讜 砖诇讗 讻诇 讛拽专讘谞讜转 砖讜讬诐 诇讻诇 讘谞讬 讗讚诐 专"诇 砖讬砖 诪讬 砖爪专讬讱 诇讛专讘讜转 讘砖诇诪讬诐 讜诇诪注讟 讘注讜诇讜转 讜讬砖 砖讛注谞讬谉 讘讛驻讱 讛专讘讬注讬 诇讘讗专 讘讜 讘诪讬 砖诇讗 讛讘讬讗 拽专讘谞讜转讬讜 讘专讗砖讜谉 讗诐 讬砖 诇讛诐 转砖诇讜诪讬诐 讘讻诇 讛讞讙 讝讜 讛讬讗 讻讜谞转 讛驻专拽 讗诇讗 砖谞转讙诇讙诇讜 讘讜 讚讘专讬诐 讗讞专讬诐 砖诇讗 诪谉 讛讻讜谞讛 讻诪讜 砖讬转讘讗专:



讜讛诪砖谞讛 讛专讗砖讜谞讛 诪诪谞讜 讗诪谞诐 转讬讜讞讚 诇讘讗专 诪讬 讛讜讗 讛讞讬讬讘 讜讛驻讟讜专 讘拽专讘谞讜转 讗诇讜 讜讛讜讗 砖讗诪专 讛讻诇 讞讬讬讘讬谉 讘专讗讬讛 讞讜抓 诪讞专砖 砖讜讟讛 讜拽讟谉 讜讟讜诪讟讜诐 讜讗谞讚专讜讙讬谞讜住 谞砖讬诐 讜注讘讚讬诐 砖讗讬谞谉 诪砖讜讞专专讬诐 讛讞讙专 讜讛住讜诪讗 讛讞讜诇讛 讜讛讝拽谉 讜砖讗讬谞讜 讬讻讜诇 诇注诇讜转 讘专讙诇讬讜 讗讬讝讛讜 拽讟谉 讻诇 砖讗讬谞讜 讬讻讜诇 诇专讻讜讘 注诇 讻转驻讜 砖诇 讗讘讬讜 讜诇注诇讜转 诪讬专讜砖诇诐 诇讛专 讛讘讬转 讻讚讘专讬 讘"砖 讜讘讛"讗 讻诇 砖讗讬谞讜 讬讻讜诇 诇讗讞讜讝 讘讬讚讜 砖诇 讗讘讬讜 讜诇注诇讜转 诪讬专讜砖诇诐 诇讛专 讛讘讬转 砖谞' 砖诇砖 专讙诇讬诐 讗诪专 讛专"诪 驻讬' 专讗讬讛 讛讜讗 诪讛 砖讗诪专 讛砖诐 讬转' 砖诇砖 驻注诪讬诐 讘砖谞讛 讬专讗讛 讻诇 讝讻讜专讱 讜诇驻讬讻讱 讝讗转 讛诪爪讜讛 讗讬谉 讞讬讬讘讬谉 讘讛 谞砖讬诐 讜讟讜诪讟讜诐 讜讗谞讚专讙讬谞讜住 讜讗诪' 讗转 驻谞讬 讛讗讚讜谉 讚' 诪讬 砖讗讬谉 诇讜 讗讚讜谉 讗诇讗 讗讞讚 讬爪讗 注讘讚 讜诇驻讬讻讱 讛注讘讚讬诐 驻讟讜专讬诐 讜讗诪' 砖诇砖 专讙诇讬诐 讗注"驻 砖专讙诇 讛讜讗 讛诪讜注讚 讗讘诇 诇驻讬 砖讗诪' 专讙诇讬诐 讜诇讗 讗诪' 驻注诪讬诐 讻诪讜 砖讗诪' 讘诪拽讜诐 讗讞专 讜讘讗讛 讛拽讘诇讛 讻讬 讛讜讗 专讜诪讝 砖讝讗转 讛诪爪讜讛 讗讬谞讛 讞讜讘讛 注诇 诪讬 砖讗讬谞讜 讬讻讜诇 诇诇讻转 讘专讙诇讬讜 诇驻讬讻讱 讬爪讗 讞讙专 讜讝拽谉 讜讞讜诇讛 讜注讜讚 讗诪' 诇专讗讜转 讗转 驻谞讬 讚' 讗诇拽讬讱 讜诇驻讬讻讱 讗讬谞讛 讞讜讘讛 讗诇讗 注诇 诪讬 砖讛讜讗 专讜讗讛 讬爪讗 住讜诪讗 讜讗诪' 讘诪爪讜转 讛拽讛诇 诇诪注谉 讬砖诪注讜 讜诇诪注谉 讬诇诪讚讜 讜诇诪讚 诪讝讜 讛专讗讬讬讛 砖讛讬讗 讘砖谞讛 讛砖诪讬谞讬转 讻诇 专讗讬讛 砖讗讬谞讛 讞讜讘讛 注诇 讛砖讜讟讛 诇驻讬 砖讗讬谞讜 诇诪讚 讜诇讗 注诇 讛讞专砖 砖讗讬谞讜 砖讜诪注 讜讗诐 讞诇转讛 专讙诇讜 讗讞转 讗讜 讗讝谞讜 讗讞转 讗讜 注讬谞讜 讗讞转 讗讬谞讜 讞讬讬讘 讘专讗讬讬讛 诇讗诪专讜 砖诇砖 专讙诇讬诐 讜讗诪' 讘讛拽讛诇 讘讗讝谞讬讛诐 讜讗诪' 诇专讗讜转 砖转讛讗 讛专讗讬讬讛 砖诇诪讛 讜讗诪' 讛讻诇 讞讬讬讘讬' 诇讛讘讬讗 诪讬 砖讞爪讬讜 注讘讚 讜讞爪讬讜 讘谉 讞讜专讬' 讜讻讘专 讛讜讚注转讬讱 讻讬 讞讝专 诪讝讛 讛讚注转 讜讛讚讬谉 讗爪诇谞讜 砖诇讗 讬谞讬讞 讗讚诐 讞爪讬讜 注讘讚 讜讞爪讬讜 讘谉 讞讜专讬谉 砖诇讗 讬讙诪专 驻讚讬讜谞讜:



讗诪专 讛诪讗讬专讬 讛讻诇 讞讬讬讘讬谉 讘专讗讬讛 讜讻讜' 讜转讞诇转 讛讚讘专讬诐 爪专讬讱 讗转讛 诇讬讚注 砖讙' 拽专讘谞讜转 谞爪讟讜讜 讬砖专讗诇 诇讛拽专讬讘 讘讻诇 专讙诇 讜专讙诇 讛专讗砖讜谉 注讜诇转 专讗讬讛 讜讛讜讗 砖谞讗诪专 讘讛 砖诇砖 驻注诪讬诐 讘砖谞讛 讬专讗讛 讗转 讻诇 讝讻讜专讱 讜专讗讬讛 讝讜 诇讗 专讗讬转 讞谞诐 砖讛专讬 谞讗诪专 诇讗 讬专讗讜 驻谞讬 专讬拽诐 讗诇讗 砖讛讬讜 诪讘讬讗讬诐 注讜诇讛 砖讛讬讗 讻诇讛 讻诇讬诇 讜诪拽专讬讘讬诐 讗讜转讛 讘讬"讟 专讗砖讜谉 砖诇 专讙诇 讜讛砖谞讬 砖诇诪讬 讞讙讬讙讛 讜讛讜讗 砖讛讬讜 诪拽专讬讘讬诐 讘讬讜诐 讝讛 砖诇诪讬诐 诪谉 讛讘讛诪讛 砖讗讬谉 砖诇诪讬诐 讗诇讗 讘讘讛诪讛 讜拽专讘谉 讝讛 诇讻讘讜讚 讛讞讙 讜注诇讬讜 谞讗诪专 砖诇砖 驻注诪讬诐 讘砖谞讛 转讞讙 诇讬讬' 讗诇讛讬讱 讜讛砖诇讬砖讬 讛讜讗 讻注讬谉 砖谞讬 讜谞拽专讗 砖诇诪讬 砖诪讞讛 讜注诇讬讜 谞讗诪专 讜讝讘讞转 砖诇诪讬诐 讜讗讻诇转 讜砖诪讞转 诇驻谞讬 讬讬' 讗诇讛讬讱 讜讗讬谉 讛诇讻讛 讻讚讘专讬 讛讗讜诪专 讘转诇诪讜讚 讛诪注专讘 讜砖诪讞转 讗驻讬' 诪诪拽讜诇讬谉 讗诇讗 爪专讬讱 诇注砖讜转诐 砖诇诪讬诐 讜讛诐 讛谞拽专讗讬诐 砖诇诪讬 砖诪讞讛 讜诪诇讘讚 砖诇砖讛 讗诇讜 讛讬讜 诪讘讬讗讬诐 讘注专讘 讛驻住讞 讞讙讬讙讛 讜讗讬谞讛 诪诪谞讬谉 讗诇讜 讗注"驻 砖讛讬讗 诪爪讜讛 讜讻讚讻转讬讘 讜讝讘讞转 驻住讞 诇讬讬' 讗诇讛讬讱 爪讗谉 讜讘拽专 诪"诪 讗讬谞讛 诪爪讜讛 诇注爪诪讛 讗诇讗 诇爪讜专讱 讛驻住讞 砖讬讛讗 谞讗讻诇 讗讻讬诇转 砖讜讘注 讜讗祝 讛讬讗 诇讗 讛讬转讛 讘讗讛 讗诇讗 讘讝诪谉 砖讛驻住讞讬诐 诪讜注讟讬诐 讻诪讜 砖讬转讘讗专 讘驻住讞讬诐 住"讟 讘':



讜讘讬讗专 注讻砖讜 注诇 拽专讘谉 专讗砖讜谉 讜讛讜讗 注讜诇转 专讗讬讛 砖讛讻诇 讞讬讬讘讬谉 讘讛 讗驻讬' 讛讬讜 讻诪讛 讘讘讬转 讗讞讚 讞讜抓 诪讞专砖 讜驻讬' 讘讙诪' 讗驻讬' 讞专砖 讛诪讚讘专 讛讜讗讬诇 讜讗讬谞讜 砖讜诪注 讜讛讜讗 讛讚讬谉 诇讗诇诐 讛砖讜诪注 讜讗讬谞讜 诪讚讘专 讜讗注"驻 砖讻诇 讞专砖 砖讚讘专讜 讘讜 讞讻诪讬诐 砖讗讬谞讜 砖讜诪注 讜讗讬谞讜 诪讚讘专 讘讻讗谉 讛讜爪讬讗讜讛 诪讗诪专讜 讘驻专砖转 讛拽讛诇 诇诪注谉 讬砖诪注讜 讜诇诪注谉 讬诇诪讚讜 讜讗驻讬' 讞专砖 讘讗讝谞讜 讗讞转 驻讟讜专 讜讻谉 讬爪讗讜 诪讻诇诇 讞讬讜讘 砖讜讟讛 讜拽讟谉 砖讗讬谞谉 讘讻诇诇 诪爪讜转 讜讟讜诪讟讜诐 讜讗谞讚专讜讙讬谞讜住 诪驻谞讬 砖讗讬谞诐 讘讻诇诇 讝讻讜专讱 讜讛讜讗 砖讗谞讚专讜讙讬谞讜住 讘专讬讛 讘驻谞讬 注爪诪讛 讜讟讜诪讟讜诐 诇讗 讛讝讛讬专讛 讛转讜专讛 注诇 讛住驻讬拽讜转 讜驻讬' 讘讙诪' 砖讗驻讬' 讘讬爪讬讜 诪讘讞讜抓 讗讬谞讜 讞讬讬讘 讛讜讗讬诇 讜讗讬谞讜 谞拽专注 注讚讬谉 讜谞砖讬诐 讚讛讗 讻转讜' 讝讻讜专讱 讜讗注"驻 砖诪"诪 诪爪讜转 注砖讛 砖讛讝诪谉 讙专诪讗 讛讜讗 讻讘专 讗诪专讜 讘讙诪' 住讚"讗 诇讬诇祝 诪讛拽讛诇 拽诪"诇 讝讻讜专讱 注讘讚讬诐 砖讗讬谞诐 诪砖讜讞专专讬诐 驻讬' 讘讙诪' 砖讗驻讬' 讞爪讬讜 注讘讚 讜讞爪讬讜 讘谉 讞讜专讬谉 驻讟讜专 讛讞讙专 讜讛讞讜诇讛 讜讛讝拽谉 讻诇 讗诇讜 驻讟讜专讬谉 诪驻谞讬 砖讗讬谉 讬讻讜诇讬谉 诇注诇讜转 讘专讙诇讬讛诐 诪讗讞专 砖转驻砖 讛讻转讜讘 诇砖讜谉 专讙诇讬诐 讜讗注"驻 砖诪砖诪注讜转讜 讘注谞讬谉 讗讞专 诇诪讚讬诐 讗谞讜 讛讬诪谞讜 注谞讬谉 讛诇讬讻讛 讘专讙诇 讜讻诇 讗诇讜 讗讬谞诐 讬讻讜诇讬诐 诇讬诇讱 讘专讙诇讬讛诐 讜讗诪专 讗讞"讻 讚专讱 讻诇诇 诪讬 砖讗讬谞讜 讬讻讜诇 诇注诇讜转 讘专讙诇讬讜 讜驻讬' 讘讙诪' 诇专讘讜转 讛诪注讜谞讙讬诐 讘讬讜转专 砖诇讗 讛讜专讙诇讜 讘讚专讬住转 讛专讙诇 砖诇讗 讞讬讬讘讛 转讜专讛 诇注诇讜转 注诇 讬讚讬 专讻讬讘讛 讜讙讚讜诇讬 讛专讘谞讬诐 驻讬' 砖讗讬谉 讬讻讜诇讬诐 诇讬诇讱 讘诇讗 诪谞注诇 讜专讗讬讛 诇讚讘专讬讛诐 诪讛 砖讛讘讬讗讜 注诇讬讛 讘讙诪' 诪讬 讘拽砖 讝讗转 诪讬讚讻诐 专诪讜住 讞爪专讬 砖讛专讬 讗讬谉 谞讻谞住讬诐 诇讛专 讛讘讬转 讘诪谞注诇 讜诪"诪 讛拽砖讜 注诇讬讜 讻砖讬讙讬注 诇讛专 讛讘讬转 讬讻专讜讱 住讜讚专 注诇 专讙诇讬讜 讜讬讘讗 讗诇讗 砖讛注拽专 讻讚注转 专讗砖讜谉 讜讗注"驻 砖讘转诇诪讜讚 讛诪注专讘 砖讘诪住讻转 驻住讞讬诐 驻"讚 讛"讝 讘诪讛 砖讗诪专 专' 讬讜住讬 讗祝 讛专爪注谞讬诐 诪驻谞讬 砖注讜诇讬 专讙诇讬诐 诪转拽谞讬诐 诪谞注诇讬讛诐 讘讞讜诇 讛诪讜注讚 讗诪专讜 诇讚注转 专讘谞谉 讬砖专讗诇 注砖讬专讬诐 讛诐 讜讘讘讛诪讛 讛讬讜 注讜诇讬诐 诪"诪 诇讗 讗诪专讛 转讜专讛 砖讛讬讻讜诇 诇注诇讜转 讘专讙诇讬讜 诇讗 讬专讻讘 讘讘讛诪讛 讗诇讗 砖诪讬 砖讗讬谞讜 讬讻讜诇 诇注诇讜转 讘专讙诇讬讜 讬讛讗 驻讟讜专 讜诪"诪 谞专讗讛 讚讜拽讗 讘诪讬 砖讛讜讗 诪注讜谞讙 讛专讘讛 砖讗祝 注诇 讬讚讬 诪转讜谉 讗讬谞讜 讬讻讜诇 诇注诇讜转 讘专讙诇讬讜 讜驻讬' 讘讙诪' 砖讗驻讬' 讞讙专 讘专讙诇讜 讗讞转 驻讟讜专 讜讗讬谉 爪专讬讱 诇讜诪专 讘注诇讬 拽讘讬谉 专"诇 砖谞讞转讻讜 砖转讬 专讙诇讬讜 讜谞讜转谞讬诐 拽讘讬诐 讘专讙诇讬讛诐 讘爪讜专转 专讙诇 诇住诪讜讱 注诇讬讛诐 讜讬"诪 注谞讬谉 拽讘讬诐 讘讚专讱 讗讞专转 讻诪讜 砖讻转讘谞讜 讘诪住' 砖讘转 讜讛讻诇 注讜诇讛 诇注谞讬谉 讗讞讚 讜讛住讜诪讗 讛讘讬讗讜讛 讘讙诪' 诪诪讛 砖讗诪' 讬专讗讛 讜讗驻砖专 诇拽专讜转 讬专讗讛 讜讗谞讜 讚讜专砖讬谉 讬专讗讛 讬专讗讛 讻诇讜诪专 砖讗转讛 谞专讗讛 讜讛讜讗 专讜讗讛 讜诪讛 讛专讜讗讛 讛讜讗 谞专讗讛 诇注谞讬谉 讛砖讻诇 讘砖诇诪讜转 讗讜专讜 讻讱 讛谞专讗讛 爪专讬讱 诇讛专讗讜转 讘砖诇诪讜转 讗讜专讜 讜诪讻讗谉 讗诪专讜 砖讗祝 讛住讜诪讗 讘讗讞转 诪注讬谞讬讜 驻讟讜专 讜讘讙诪' 讛讜住讬驻讜 注诇讬讛诐 诇驻讟讜专 注专诇 讜讟诪讗 讜讻谉 讘专讗砖讜谉 砖诇 驻住讞讬诐 讙' 讘' 讗诪专讜 讻诇 诪讬 砖讗讬谉 诇讜 拽专拽注 讗讬谞讜 注讜诇讛 诇专讙诇 讗诇讗 砖专讜讘 驻讜住拽讬诐 诇讗 讛讘讬讗讜讛:



讗讬讝讛讜 拽讟谉 驻讬' 讗讬讝讛讜 拽讟谉 砖讗讬谉 讘讜 讞讬讜讘 讗驻讬' 诇讞谞讻讜 讘诪爪讜转 讞讻诪讬诐 砖注诇 讞讬讜讘 转讜专讛 讗讬谞讜 砖讜讗诇 讗讬讝讛讜 拽讟谉 砖注讚 讬"讙 砖谞讛 讜讬讜诐 讗讞讚 谞拽专讗 拽讟谉 讗诇讗 注诇 诪爪讜转 讞谞讜讱 讛讜讗 砖讜讗诇 讻谉 讻诇 砖讗讬谞讜 讬讻讜诇 诇专讻讘 注诇 讻转驻讜 砖诇 讗讘讬讜 诪讬专讜砖诇诐 诇讛专 讛讘讬转 讛讗 讗诐 讛讙讬注 诇讻讞 讝讛 讗注"驻 砖讗讬谞讜 讬讻讜诇 诇讛诇讜讱 诪讛诇讱 讝讛 讘专讙诇讬讜 讗祝 讘住讬讜注 讗讘讬讜 讻讙讜谉 砖讬讗讞讝谞讜 讗讘讬讜 讘讬讚讜 讗讞转 讞讬讬讘 诇讞谞讻讜 讜讘"讛 驻讜讟专讬诐 注讚 砖讬讙讬注 诇讬诇讱 讘专讙诇讬讜 讘住讬讜注 讗讘讬讜 讜讛诇讻讛 讻讘"讛 讜诪"诪 诇讗 谞转谞讜 讘讜 砖讬注讜专 讝讛 诪诪拽讜诐 砖讘讗 注讚 讬专讜砖诇诐 砖讻诇 转讞讜诐 讝讛 讗诪讜 讛讘讬讗转讜 砖讞讬讬讘转 诇注诇讜转 诇砖诐 诪砖讜诐 砖诪讞讛 讗讜 砖讘注诇讛 讞讬讬讘 诇讛讘讬讗讛 讜诇砖诪讞讛:



讝讛讜 讘讬讗讜专 讛诪砖谞讛 讜讻诇讛 注诇 讛爪讚 砖讘讬讗专谞讜讛 讛诇讻讛 讛讬讗 讜讚讘专讬诐 砖谞转讞讚砖讜 注诇讬讛 讘讙诪专讗 讗诇讜 讛谉:

诪讛专砖"讗 - 讞讬讚讜砖讬 讛诇讻讜转

转讜住' 讘讚"讛 讛讻诇 讞讬讬讘讬谉 讘专讗讬讬讛 讻讜' 住讚"讗 谞讬诇祝 专讗讬讛 专讗讬讛 诪讛拽讛诇 讻讜' 注讻"诇 讻爪"诇:


讘讚"讛 讗讬讝讛讜 拽讟谉 讻讜' 讜专砖"讬 驻讬' 讚讗讬讝讛讜 拽讟谉 诇讗 拽讗讬 诇专讗讬讬讛 讘专讗讬讬转 拽专讘谉 讻讜' 注讻"诇 讘驻专砖"讬 砖诇驻谞讬谞讜 诇讗 驻讬' 讻诇讜诐 讙讘讬 讗讬讝讛讜 拽讟谉 讗讘诇 讛谞专讗讛 诪诪讛 砖驻专砖"讬 讘专讬砖讗 讛讻诇 讞讬讬讘讬谉 讘专讗讬讬讛 讚讛讬讬谞讜 专讗讬讬转 驻谞讬诐 讛讬讬谞讜 诪砖讜诐 讚讛住讬驻讗 讗讬讝讛讜 拽讟谉 讻讜' 诪砖诪注 讚讘拽讟谉 讚讗讬讬专讬 讘讬讛 拽讗诪专 讗诇诪讗 讘专讗讬讬转 驻谞讬诐 讗讬讬专讬 砖讗讬谞讜 讬讻讜诇 诇讬诇讱 诇砖诐 讻诪"砖 讛转讜住' 诇注讬诇 讜拽"诇:


讘讚"讛 讬专讗讛 讬专讗讛 讻讚专讱 砖讘讗 诇专讗讜转 驻专砖"讬 讻讚专讱 砖讘讗 讛拽讘"讛 诇专讗讜转讱 讚讛讬讬谞讜 讘讘' 注讬谞讬讜 讗祝 讛讜讗 讘讗 诇讬专讗讜转 讘讘' 注讬谞讬讱 讻讜' 注讻"诇 讜讻爪"诇 讜讘讬讗讜专 讚讘专讬讛诐 讚诇驻专砖"讬 讘讬谉 讬专讗讛 讘讞讬专"拽 砖讛讜讗 讛诪住讜专转 讜讘讬谉 讬专讗讛 讘爪讬专"讛 砖讛讜讗 讛诪拽专讗 转专讜讬讬讛讜 拽讗讬 讗讛拽讘"讛 讚讬专讗讛 讘讞讬专"拽 砖讛讜讗 讛诪住讜专转 讗转驻专砖 砖讛讗讚讜谉 讘讗 诇专讗讜转讱 讜讬专讗讛 讘爪讬专"讛 砖讛讜讗 讛诪拽专讗 诪转驻专砖 砖讛拽讘"讛 讘讗 诇讬专讗讜转 诪谉 讛讗讚诐 讜讗讛讗 讻转讘讜 讚诇讗 讬转讻谉 诇专"转 诪砖讜诐 讚诇讗 砖讬讬讱 讘讬讗讛 讙讘讬 砖讻讬谞讛 讻讜' 讜讘转讜住' 驻"拽 讚住谞讛讚专讬谉 讘讬讗专讜 讚讘专讬讛诐 讘讛讗讬 诇讬砖谞讗 讚诇讗 砖讬讬讱 讘讬讗讛 讙讘讬 砖讻讬谞讛 砖讛讬讗 转诪讬讚 讘讘讬转 讛诪拽讚砖 讜讻转讘讜 讛讻讗 讜注讜讚 讚讚专讬砖 讛诪住讜专转 拽讜讚诐 讻讜' 专"诇 讚讛讗 讜讚讗讬 讚讛讻讗 讛诪拽专讗 注讬拽专 讻讬讜谉 讚诇讗 砖讬谞讛 讛诪拽专讗 诪讛诪住讜专转 讜诪讗谉 讚驻诇讬讙 注诇讬讛 讚讬讜讞谞谉 讘谉 讚讛讘讗讬 诇讗 讚专讬砖 讛诪拽专讗 砖讛讜讗 注讬拽专 讻讚讗讬转讗 讘讛讚讬讗 讘驻专拽 拽诪讗 讚住谞讛讚专讬谉 讜讗"讻 讻讬讜谉 讚讛诪拽专讗 注讬拽专 诇讗 讛"诇 诇诪讚专砖 讛诪住讜专转 拽讜讚诐 讜诇诪转诇讬 讘讬讛 讛诪拽专讗 砖讛讜讗 注讬拽专 讗讚专讘讛 讛诪拽专讗 讛讜讛 诇讬讛 诇诪讚专砖 拽讜讚诐 讜诇诪转诇讬 讘讬讛 讛诪住讜专转 砖讛讜讗 讟驻诇 诇讜 讜注"讻 讙专住 专"转 讬专讗讛 讬专讗讛 讻讜' 讜转专讜讬讬讛讜 拽讗讬 注诇 讛讗讚诐 讜讛诪住讜专转 转诇讛 讘诪拽专讗 砖讛讜讗 注讬拽专 讜讚专讬砖 讛讻讬 讬专讗讛 讘爪讬专"讛 砖讛讜讗 讛诪拽专讗 砖讗讚诐 讘讗 诇讛转专讗讜转 诇驻谞讬 讛诪拽讜诐 讘讘' 注讬谞讬讜 砖诇 诪拽讜诐 讗祝 讬专讗讛 砖讛讜讗 讛诪住讜专转 砖讛讗讚诐 讘讗 诇专讗讜转 讛诪拽讜诐 讘讘' 注讬谞讬讜 讜讻诪讜 砖驻讬专砖谞讜 讚讘专讬 专砖"讬 讻讗谉 诇驻讬 讛转讜住驻讜转 讘砖诪注转讬谉 讻讱 驻讬专砖 诪讛专砖"诇 讚讘专讬 专砖"讬 讘驻"拽 讚住谞讛讚专讬谉 注"砖 讗讘诇 讛转讜住' 砖讻转讘讜 砖诐 诇驻专砖"讬 拽讗讬 讬专讗讛 讗拽讘"讛 讜拽讗讬 讬专讗讛 讗讝讻讜专讱 讻讜' 注讻"诇 爪"注 讜砖诐 谞驻专砖 讘注讝"讛 讜拽"诇:


讘讗"讚 讜诇讗 讚诪讬 诇注讜讘讚 讜注讘讚 讚讚专砖讬谞讛讜 转专讜讜讬讬讛讜 诪拽专讗 讜诪住讜专转 讚讛讻讗 讻讬 讛讚讚讬 谞讬谞讛讜 讗讘诇 讛转诐 讻诇 讞讚讗 讻讜' 注讻"诇 讻爪"诇 讜讛讜讗 诪讬诪专讗 讚专"诇 讘驻专拽 讚' 诪讬转讜转 诪"讚 注讜讘讚 讗讚诪转讜 讻讜' 讗诐 讬砖讬诐 注爪诪讜 讻注讘讚 诇讗讚诪讛 讬砖讘注 诇讞诐 讻讜' 讗讜 砖讛讜讗 讛讛讬讗 讚驻' 讻诇 砖注讛 讗诪专 专讘 驻驻讗 讛砖转讗 讚讻转讬讘 注讘讚 讜拽专讬谞讗 注讜讘讚 讻讜' 讜讗讬讱 砖讬讛讬讛 诪砖诪注 诇讛讜 讚讛谞讛讜 讗诪讜专讗讬 讗诪专讬 诇诪诇转讬讬讛讜 讗诇讬讘讗 讚讻"注 讗驻讬诇讜 诇诪讗谉 讚诇讗 讚专讬砖 讛讻讗 讙讘讬 讬专讗讛 讗诇讗 讛诪拽专讗 讜讗讛讗 拽讗诪专讬 讚诇讗 讚诪讬 讚讛讻讗 讜讚讗讬 驻诇讬讙讬 专讘谞谉 讻讚拽讗诪专 讜讚诇讗 讻讬 讛讗讬 转谞讗 讻讬讜谉 讚讻讬 讛讚讚讬 谞讬谞讛讜 讜诇讗 砖谞讬 讛诪拽专讗 诪诪住讜专转 诇讬转 诇谉 诇诪讚专砖 讗诇讗 讛诪拽专讗 讻讚讗讬转讗 讘讛讚讬讗 驻"拽 讚住谞讛讚专讬谉 讗讘诇 讛转诐 讙讘讬 注讜讘讚 讜注讘讚 讻诇 讞讚讗 讞诇讜拽 诪讞讘讬专讜 讚砖谞讬 讛诪拽专讗 诪诪住讜专转 讚讛诪拽专讗 注讜讘讚 讘讜讬"讜 讜讛诪住讜专转 注讘讚 讘诇讗 讜讬"讜 讜诇讛讻讬 讻"注 诪讜讚讜 讛转诐 讚讗讬转 诇谉 诇诪讚专砖 讙诐 讛诪住讜专转 讜讚讜"拽:





专砖"砖

讘诪砖谞讛 讜讟讜诪讟讜诐 讜讗谞讚专讜讙讬谞讜住. 注讟"讗 讜转专讗讛 砖讚注转讜 讛讬讻讗 讚转谞讬 讘' 讚讬谞讬诐 讜讚讬谉 讗讞讚 讛讜讗 诪住讜讘讘 诪讛砖谞讬 转谞讬 讚讬谞讜 讗讞专 讛讚讬谉 砖讛讜讗 讛住讘讛 诇讜. 讗讜诇诐 注讬' 讘谞"讬 专讬砖 诪讜"拽 讘讚"讛 讜诇讗 诪诪讬诪讬 讛拽讬诇讜谉 讜转诪爪讗 住转讬专讛 诇讚讘专讬讜:



讘诪砖谞讛 砖诐 讜讘讛"讗 讻讜' 讜诇注诇讜转 诪讬专讜砖诇讬诐 诇讛专 讛讘讬转. 讻转讘 讛转讜讬"讟 讚讻讬讜谉 砖讬讻讜诇 诇注诇讜转 诇讛讛"讘 砖讛讜讗 讘砖驻讜注 讛讛专 诪诪讬诇讗 注讜诇讛 注讜讚 讘诪注诇讜转 讛注讝专讜转 讻讜'. 诪讜讻讞 诪讚讘专讬讜 讚讛讛"讘 注讚 讛讞讬诇 (砖砖诐 讛转讞讬诇讜 讛诪注诇讜转) 讛讬讛 讛讛专 讘砖驻讜注 讜讘诇讗 诪注诇讜转 讜讝讛 谞住转专 诪讙诪专讗 讬讜诪讗 (讟讝) 砖注讜砖讛 讞砖讘讜谉 诇讙讜讘讛 拽专拽注 讛讛讬讻诇 诪谉 拽专拽注讬转 讛讛"讘 讘砖讬驻讜诇讜 专拽 诪诪住驻专 讛诪注诇讜转 讛谞诪爪讗讜转 讘讬谞讬讛诐 注"砖:



专砖"讬 讚"讛 讗讬讝讛讜 拽讟谉. 讛讟讬诇讜 讞讻诪讬诐 讻讜' 讜注诇 讗诪讜 诇讞谞讻讜. 注诪砖"讻 讘讞讚讜砖讬 砖讜"注 讗讜"讞 住讬' 砖诪"讙:



转讚"讛 讛讻诇 (讘住讜驻讜). 讜注讜讚 讘讙诪专讗 讚拽讗诪专 砖驻讟讜专讛 讘专讗讬讛 讜讞讬讬讘转 讘砖诪讞讛 讻讜'. 讗"讗 诇驻专砖 讻讜讜谞转诐 诇讛讗 讚诇拽诪谉 (讜 讘) 讬砖 讘砖诪讞讛 诪讛 砖讗讬谉 讘砖转讬讛谉 砖讛砖诪讞讛 谞讜讛讙转 讻讜' 讜讘谞砖讬诐 讻讜'. 讚讛讗 讻转讘讜 诇注讬诇 讚专讗讬讛 讚讛讱 讘专讬讬转讗 讘拽专讘谉 讗讬讬专讬 讗诇讗 谞专讗讛 讚讻讜讜谞讜 诇讛讗 讚专"讛 (讜 讘) 讚讘注讬 专"讝 讗砖讛 诪讛讜 讘讘"转 诪讬 讗诪专讬' 讛讗 诇讗 诪讞讬讬讘讗 讘专讗讬讛 讗"讚 讛讗 讗讬转讗 讘砖诪讞讛 讜讛讟"讗 讛讘讬讗 讝讗转 诇专讗讬讛 谞讜住驻转 注诇 专讗讬讜转 讛转讜住':





讘谉 讬讛讜讬讚注

讻旨职讚侄专侄讱职 砖讈侄讘旨指讗 诇执专职讗讜止转 讻旨指讱职 讘旨指讗 诇值专指讗讜止转. 诪址讛 诇旨执专职讗讜止转 讘旨执砖讈职转旨值讬 注值讬谞指讬讜, 讻旨指讱职 诇值专指讗讜止转 讘旨执砖讈职转旨值讬 注值讬谞指讬讜. 驻讬专讜砖 专砖"讬 讝"诇: 拽砖讛 诇讗讜诪专讜. 讜谞专讗讛 诇讬 讘住"讚 讛讻讜谞讛 讚砖转讬 讞诇讜拽讜转 讗诇讜 拽讗讬 注诇 讛讗讚诐 注爪诪讜 讚拽专讬谞谉 讘讬讛 讬执专职讗侄讛 讘讞讬专"拽 转讞转 讛讬讜志讚 讜拽专讬谞谉 讘讬讛 谞诪讬 讬值专指讗侄讛 讘爪讬专"讬 转讞转 讛讬讜志讚 讜讛讻讬 讚专砖讬谞谉 诇讛: 讻讚专讱 砖讘讗 讛讗讚诐 诇专讗讜转 讘注讜诇诐 讛讝讛 讘砖转讬 注讬谞讬讜 讻讬 诇讻讱 讘专讗讜 讛砖诐 讬转讘专讱 讘砖转讬 注讬谞讬诐 讜诇讗 讘专讗讜 讘注讬谉 讗讞转 讻讱 讘讗 诇讬专讗讜转 讘讘讬转 讛诪拽讚砖 专讜爪讛 诇讜诪专 诇讛转专讗讜转 讘砖转讬 注讬谞讬讜, 注诇 讻谉 诪讬 砖讛讜讗 讘注讬谉 讗讞转 驻讟讜专 诪谉 讛专讗讬讛 专诪讝 诇讚讘专 住指专 诇执专职讗讜止转 (砖诪讜转 讙, 讚), 住专 [260] 注讜诇讛 注讬谉 注讬谉 [260].
讜谞专讗讛 诇讻讱 讘讬转 讛诪拽讚砖 谞拽专讗 讻侄旨专侄诐 讚讻转讬讘 讻侄旨专侄诐 讛指讬指讛 诇执砖职讈诇止诪止讛 (砖讬专 讛砖讬专讬诐 讞, 讬讗), 讜讻谉 讻址旨专职诪执讬 砖侄讈诇执旨讬 诇止讗 谞指讟指专职转执旨讬 (砖讬专 讛砖讬专讬诐 讗, 讜), 讜讻谉 讻侄旨专侄诐 讛指讬指讛 诇执讬讚执讬讚执讬 讘职旨拽侄专侄谉 讘侄旨谉 砖指讈诪侄谉 (讬砖注讬讛 讛, 讗), 讬注谉 讻讬 讻侄旨专侄诐 [260] 注讜诇讛 '注讬谉 注讬谉' 砖爪专讬讱 诇拽讬讬诐 诪爪讜转 专讗讬讛 讘讘讬转 讛诪拽讚砖 讘砖转讬 注讬谞讬诐, 讜讬讚讜注 讚讞诪砖讛 讞住讚讬诐 讛诐 讞诪砖讛 讛讜讬讜转 砖注讜诇讬诐 诪住驻专 注讬谉 [26脳5=130] 专诪讜讝讬诐 讘注讬谉 砖诪讗诇 讜讛砖驻注 砖讬讘拽砖 讛讗讚诐 爪专讬讱 砖讬讛讬讛 讻诇讜诇 诪谉 讞诪砖讛 讞住讚讬诐 讜讞诪砖讛 讙讘讜专讜转 砖讛诐 专诪讜讝讬诐 讘注讬谉 注讬谉.
讜讘讝讛 诪讜讘谉 注讜讚 讛讟注诐 砖爪专讬讱 诇讬专讗讜转 讘讘讬转 讛诪拽讚砖 讘砖转讬 注讬谞讬诐 讜诇讗 讘讗讞转 诪驻谞讬 砖砖转讬 注讬谞讬诐 讘讗讞转 专诪讜讝 讞诪砖讛 讞住讚讬诐 讜讘讗讞转 专诪讜讝 讞诪砖讛 讙讘讜专讜转 讜讛讗讚诐 爪专讬讱 诇注讘讜讚 讗转 讛砖诐 讬转讘专讱 讘讬谉 讗诐 诪转谞讛讙 注诪讜 讘讞住讚 讘讬谉 讗诐 诪转谞讛讙 注诪讜 讘讙讘讜专讛 讜讻诪讜 砖讗诪专讜 专讘讜转讬谞讜 讝"诇 (讘专讻讜转 住:) 注诇 驻住讜拽 讞侄住侄讚 讜旨诪执砖职讈驻指旨讟 讗指砖执讈讬专指讛 (转讛诇讬诐 拽讗, 讗), 讗诐 诇讞住讚 讗砖讬专讛 讜讗诐 诇诪砖驻讟 讗砖讬专讛! 讜讻谉 讗诪专讜 讘诪砖谞讛 (诪砖谞讛 讘专讻讜转 讟, 讛) 讞讬讬讘 讗讚诐 诇讘专讱 注诇 讛专注讛 讻砖诐 砖诪讘专讱 注诇 讛讟讜讘讛 讜诇讻谉 讘讘讬转 讛诪拽讚砖 砖讛讜讗 诪拽讜诐 注讘讜讚讛 爪专讬讱 诇讛转专讗讜转 讘砖转讬 注讬谞讬诐 讜诇讗 讘讗讞转.
讜讘讝讛 讬讜讘谉 专诪讝 讛讻转讜讘 诇执讘址旨讘职转执旨谞执讬 讗植讞止转执讬 讻址诇指旨讛 诇执讘址旨讘职转执旨谞执讬 讘职旨讗址讞址转 诪值注值讬谞址讬执讱职 讘职旨讗址讞址讚 注植谞指拽 诪执爪址旨讜职旨专止谞指讬执讱职 (砖讬专 讛砖讬专讬诐 讚, 讟), 讜讬讚讜注 讚讗诪专讜 专讘讜转讬谞讜 讝"诇 (诪讙讬诇讛 讟讝:) 讘讬转 讛诪拽讚砖 谞拽专讗 爪讜讗专 讜讻诪讜 砖谞讗诪专 讜址讬执旨驻止旨诇 注址诇 爪址讜职旨讗专值讬 讘执谞职讬指诪执谉 讗指讞执讬讜 讜址讬值旨讘职讱职旨 (讘专讗砖讬转 诪讛, 讬讚), 讜讝讛讜 砖谞讗诪专 诇执讘址旨讘职转执旨谞执讬 讘讚讬谉 讗址讞址转 诪值注值讬谞址讬执讱职 讛讗诪讜专 讘职旨讗址讞址讚 注植谞指拽 诪执爪址旨讜职旨专止谞指讬执讱职 讻诇讜诪专 讚讬谉 注讬谉 讗讞转 讛讗诪讜专 讘专讗讬讛 砖诇 讘讬转 讛诪拽讚砖 诇诪讛 讗讬谉 专讗讜讬 诇讬专讗讜转 砖诐 讘注讬谉 讗讞转 讗诇讗 爪专讬讱 砖转讬 注讬谞讬诐 讜诪讝讛 转诇诪讚讬 诪讜住专 讗讬讱 讞讬讬讘 讗讚诐 诇注讘讜讚 讗转 讛'.





讞讬讚讜砖讬 专讘讬 注拽讬讘讗 讗讬讙专

诪转谞讬' 讛讻诇 讞讬讬讘讬谉 讘专讗讬讛 讞讜抓 诪讞专砖 砖讜讟讛 讜拽讟谉.
讛专讘 专"注 诪讘专讟谞讜专讛 讻转讘 砖讗讬谉 诇讜 砖诪讬注讛 讙诪讜专讛. 讜转诪讜讛 诇讬 讚讘住讜讙讬讬谉 诪讘讜讗专, 讚诪拽专讗 诇诪注谉 讬砖诪注讜 诇讗 诪诪注讟 专拽 讞专砖 诇讙诪专讬, 讗诇讗 诪讚讻转讬讘 讙"讻 讘讗讝谞讬讛诐 讘讗 诇诪注讟 讞专砖 讘讗讜讝谉 讗讞转, 讜讚讘专讬 讛专讘 爪"注:





驻转讞 注讬谞讬诐

讻讗谉 讘诪砖谞讛 专讗砖讜谞讛 讜讻讜' 讛专诪讘"诐 诪驻专砖 讚诇诪砖谞讛 专讗砖讜谞讛 讚讘讬转 讛诇诇 住讘专讬 讚诪讬 砖讞爪讬讜 注讘讚 讜讞爪讬讜 讘谉 讞讜专讬谉 注讜讘讚 讗转 专讘讜 讬讜诐 讗讞讚 讜讗转 注爪诪讜 讬讜诐 讗讞讚 讗"讻 诪讬 砖讞爪讬讜 注讘讚 讞讬讬讘 讘讬讜诐 砖诇 注爪诪讜 讚谞讬讻专 讜诪讘讜专专 讚讬讜诐 讝讛 砖诇 注爪诪讜 讻讬 讬讜诐 讗转诪讜诇 讻讬 讬注讘讜专 讛讬讛 砖诇 专讘讜 讜讛讬讜诐 讛讜讗 讘谉 讞讜专讬谉 讚讛讜讗 砖诇 注爪诪讜 讜诇讛讻讬 讞讬讬讘 讘讜 讘讬讜诐 讘专讗讬讛. 讗讻谉 诇诪砖谞讛 讗讞专讜谞讛 讚讞讝专讜 讘讬转 讛诇诇 讜住讘专讬 讚讗讬谉 诇讜 讬讜诐 讜讻讜驻讬谉 讗转 专讘讜 讜讻讜' 讻诇 砖诇讗 谞讻转讘 讙讟 砖讞专讜专 驻转讬讱 讘讬讛 爪讚 注讘讚讜转 转讚讬专 讜驻讟讜专 讜诪砖讜"讛 驻住拽 驻"拽 讚讛讙讬讙讛 讚讞爪讬讜 注讘讚 驻讟讜专:
讜诪讛 砖讛讻专讬讞 诇讛专诪讘"诐 诇驻专砖 驻讬专讜砖 讝讛 讜诇讗 驻讬专砖 诇讛驻讱 讚诇诪砖谞讛 专讗砖讜谞讛 讛讜讗 驻讟讜专 讻讬讜谉 讚诪"诪 讞爪讬讜 注讘讚 讜讗讬谞讜 讘谉 讞讜专讬谉 诇讙诪专讬 讗讘诇 诇诪砖谞讛 讗讞专讜谞讛 讞讬讬讘 讚讻讬讜谉 讚讻讜驻讬谉 讗转 专讘讜 诇砖讞专专讜 讛讜"诇 讻讗诇讜 讻讘专 诪砖讜讞专专 讜讞讬讬讘 讜讻诪讜 砖驻讬' 专砖"讬. 讛讬讬谞讜 诪砖讜诐 讚讻驻讬 驻讬专讜砖 专砖"讬 讛讗讬 讚转谞谉 讛讻诇 讞讬讬讘讬谉 诇讗转讜讬讬 诪讬 砖讞爪讬讜 注讘讚 讚讞讬讬讘 讛讜讬 讻诪砖谞讛 讗讞专讜谞讛. 讜诪讗讬 讚转谞谉 住诪讜讱 讜谞专讗讛 砖讗讬谞谉 诪砖讜讞专专讬谉 讚讗诪专 专讘讬谞讗 讚讛讬讬谞讜 诪讬 砖讞爪讬讜 注讘讚 讜讞爪讬讜 讘谉 讞讜专讬谉 讚驻讟讜专 讛讬讬谞讜 诇诪砖谞讛 专讗砖讜谞讛 讜讝讛 讚讘专 拽砖讛 注诇 讛转谞讗 讚转谞讬 诪砖谞讛 讗讞专讜谞讛 讜讘转专 讛讻讬 诪砖谞讛 专讗砖讜谞讛. 讜讻讬 转讬诪讗 讚诪砖谞讛 讛谞砖谞讬转 诪拽讜讚诐 砖讗讬谞谉 诪砖讜讞专专讬谉 诇讗 讝讝讛 诪诪拽讜诪讛 诇驻讬 砖讛讬转讛 砖讙讜专讛 诇驻讜诐 专讘谞谉. 谞讬讞讝讬 讗谞谉 讛讬讻讬 讛讜讛 诪转谞讬讗 讘专讬砖讗 讜诪讜讻专讞 讚讛讻讬 转谞讬 讗诇讜 驻讟讜专讬谉 诪谉 讛专讗讬讛 讞专砖 砖讜讟讛 讜拽讟谉 讜讻讜' 讜注讘讚讬诐 砖讗讬谞诐 诪砖讜讞专专讬谉 讜讻讜' 讚住讘专 讛专诪讘"诐 讻讚讘专讬 讛诇讬讻讜转 注讜诇诐 讚讻讬 拽讗诪专 讛砖"住 讛讻诇 诇讗转讜讬讬 讜讻讜' 诇讗讜 诪转讬讘转 讛讻诇 讚讬讬拽 讗诇讗 诪诪砖谞讛 讬转讬专讛 讜讗"讻 讛讗 讚转谞谉 讛讻诇 讞讬讬讘讬谉 讘专讗讬讛 讚讛讜讬 诇讗转讜讬讬 诪讬 砖讞爪讬讜 注讘讚 讚讞讬讬讘 讛讜住讬祝 讛转谞讗 讗讞"讻 讻砖讞讝专讜 讘讬转 讛诇诇. 讜诪讜讻专讞 讚讘专讬砖讗 讛讜讛 转谞讬 讗诇讜 驻讟讜专讬谉 诪谉 讛专讗讬讛 讜讻讜' 讻讚讗诪专谉 讜讝讜 讛讬讗 砖拽砖讛 砖砖讬谞讛 讛转谞讗 砖讬谞讜讬 讙讚讜诇 诪诪讗讬 讚讛讜讛 转谞讬 讘专讬砖讗 讜讗诪讗讬 诇讗 讛砖诪讬讟 砖讗讬谞谉 诪砖讜讞专专讬谉 讚讛讜讬 讚诇讗 讻讛诇讻转讗 讜讻驻讬 讛诪砖谞讛 砖住讬讚专 注转讛 讛讻诇 诇讞讬讬讘 讞爪讬讜 注讘讚 讻诪砖谞讛 讗讞专讜谞讛 讜砖讗讬谞谉 诪砖讜讞专专讬谉 诇驻讟讜专 讻诪砖谞讛 专讗砖讜谞讛 讜讛讜讗 诪讬诇转讗 讚转诪讬讛讗. 讜转讜 讚讛讬"诇 诇讛谞讬讞 讛诪砖谞讛 讻诪讜 砖讛讬讗 讗诇讜 驻讟讜专讬谉 诪谉 讛专讗讬讛 讞讜抓 诪讞砖"讜 讜讻讜' 讜谞砖讬诐 讜注讘讚讬诐 讛讛讬讙专 讜讻讜' 讜诇讛砖诪讬讟 砖讗讬谞谉 诪砖讜讞专专讬谉 讚讬讚注谞讜 讚讞爪讬讜 注讘讚 讞讬讬讘 讚谞砖讬诐 讜注讘讚讬诐 讚转谞谉 讘讻诇 讚讜讻转讗 讛讬讬谞讜 注讘讚讬诐 讙诪讜专讬诐 讜诪讬谞讛 讚讞爪讬讜 注讘讚 讞讬讬讘. 讜转讜 专讘讬谞讗 讚住讬讚专 讛砖"住 拽砖讛 讚诪驻专砖 砖讗讬谞谉 诪砖讜讞专专讬谉 诇驻讟讜专 讜讛讜讗 讚诇讗 讻讛诇讻转讗 讜讛讜诇"诇 诇驻讞讜转 讚讛讜讬 讻诪砖谞讛 专讗砖讜谞讛 讜诇驻专砖 讛讻诇 诇讞讬讬讘 讻讛诇讻讛 讜诇讗 诇讜诪专 住转诐 讚砖讗讬谞谉 诪砖讜讞专专讬谉 诇驻讟讜专 讞爪讬 注讘讚 讜转讜 诇讗:
诇讻谉 讛讜讻专讞 讛专诪讘"诐 诇驻专砖 诇讛驻讱 讚诪讗讬 讚转谞谉 讛讻诇 讞讬讬讘讬谉 诇讞讬讬讘 诇讞爪讬讜 注讘讚 讛讜讬 讻诪砖谞讛 专讗砖讜谞讛 讜讻讘专 讛诪砖谞讛 讛讬转讛 砖讙讜专讛 讜诪砖谞讛 诇讗 讝讝讛 诪诪拽讜诪讛 讗讱 讛讜住讬祝 讛转谞讗 砖转讬 转讬讘讜转 砖讗讬谞谉 诪砖讜讞专专讬谉 诇讜诪专 讚诇诪砖谞讛 讗讞专讜谞讛 驻讟讜专 诪讬 砖讞爪讬讜 注讘讚 讜诇讛讻讬 专讘讬谞讗 诪驻专砖讛 讚讛诇讻讛 讻诪砖谞讛 讗讞专讜谞讛 讻谞"诇 讜讗谞讬 讗诪专转讬 讘讞驻讝讬 讛注讜诇讛 注诇 专讜讞讬 讜诇注转 驻谞讗讬 爪专讬讱 诇专讗讜转 讘诪驻专砖讬诐:

